MAD TV

Το MAD TV είναι ελληνικός ιδιωτικός μουσικός τηλεοπτικός σταθμός περιφερειακής εμβέλειας με έδρα την Παλλήνη. Ξεκίνησε να εκπέμπει στις 6 Ιουνίου 1996 και είναι ο μοναδικός στην επίγεια ελεύθερη τηλεόραση σταθμός της Αττικής, καθότι οι δυο λοιποί άλλοτε ανταγωνιστικοί σταθμοί του (MTV Greece και Jeronimo Groovy TV) άλλαξαν όνομα, φυσιογνωμία και πρόγραμμα, από μουσικοί που ήταν παλαιότερα.

Πρόγραμμα και κοινό
Το MAD απευθύνεται σε νεανικό κοινό, με μετάδοση βιντεοκλίπ από το ελληνικό (35%) και το ξένο ρεπερτόριο (65%). Το 90% των βιντεοκλίπ είναι τελευταίες κυκλοφορίες από ποπ, έντεχνο, ηλεκτρονικό, ροκ, R&B και χιπ χοπ ρεπερτόριο. Το πρόγραμμα περιλαμβάνει εκπομπές με μουσικές ειδήσεις, καλλιτεχνικά νέα, διαδίκτυο, video games, σινεμά, clubbing, συναυλίες, συνεντεύξεις και αφιερώματα σε γνωστούς Έλληνες και ξένους καλλιτέχνες από όλο τον κόσμο.

Από το 2004 διοργανώνει κάθε χρόνο τα Mad Video Music Awards, μια απονομή βραβείων σε μουσικά βιντεοκλίπ Ελλήνων καλλιτεχνών με το δικαίωμα ψήφου να ανήκει αποκλειστικά στο κοινό.

Από το 2011 διοργανώνει κάθε χρόνο το MadWalk - The Fashion Music Project, ένα σόου μόδας & μουσικής, στο οποίο συνεργάζονται επί σκηνής σχεδιαστές και καλλιτέχνες.

Διαθεσιμότητα
Επίγεια Ψηφιακά και Συνεργασίες
Ο σταθμός έχει περιφερειακού - μη ενημερωτικού χαρακτήρα άδεια, και η εμβέλεια του επιτρέπεται μόνο για τις περιοχές της ένατης περιφερειακής ζώνης όπου και μεταδίδεται επίγεια ψηφιακά μέσω της Digea. Μέρος του προγράμματος μεταδίδεται και στις περιοχές της έκτης περιφερειακής ζώνης μέσω της ΟΡΤ Television του νομού Ηλείας, με νόμιμη σύμβαση δικτύωσης από το 2012.

Εμβέλεια εκτός Αττικής
Ορισμένα τοπικά και περιφερειακά κανάλια, έχουν μεταδώσει το πρόγραμμα του MAD κατόπιν συμβάσεων, τα οποία σε αντίθεση με το Αθηναϊκό έχουν γενική - ενημερωτική άδεια. Μεταξύ άλλων ήταν τα Αχελώος TV (Αιτωλοακαρνανία), Astra TV (Θεσσαλία), Δίκτυο TV (Σέρρες), Δίον Τηλεόραση (Κατερίνη), καθώς και τα αλήστου μνήμης από οικονομικά προβλήματα και παραβίαση προγράμματος Αιγαίο TV (Δημοτική Τηλεόραση πρώην Δήμου Άνω Σύρου), TRM (Γρεβενά) και το παλαιό Patra TV (Πάτρα).

Επίσης κατά το παρελθόν, ορισμένοι πειρατές από άγνωστα κέντρα εκπομπής, καθώς και ορισμένα τοπικά και περιφερειακά κανάλια, (με αξιοσημείωτη περίπτωση το "ΤV Θεσσαλονίκη" στην Κεντρική Μακεδονία, το οποίο έχει διακόψει και αυτό την λειτουργία του) έχουν μεταδώσει το πρόγραμμα του σταθμού, παρανόμως χωρίς να πράξουν συνεργασία ή σύμβαση με τον σταθμό, για τις οποίες μεταδόσεις, κινήθηκαν και διέκοψαν κατόπιν καταγγελιών το ΕΣΡ και η ΕΕΤΤ.

Συνεργασίες με κανάλια εθνικής εμβέλειας
Το MAD TV συνεργάζεται με το Mega Channel, και παλαιότερα με τα ΑΝΤ1 και Alpha TV, όσον αφορά την αποκλειστική μαγνητοσκοπημένη μετάδοση των Mad Video Music Awards και των MadWalk - The Fashion Music Project κατόπιν συμβάσεων, πριν ή/και μετά την προβολή τους από το μουσικό κανάλι, ενώ ο ΑΝΤ1, τα σαββατοκύριακα προβάλλει 40λεπτης διάρκειας μαγειρικές εκπομπές από το πρόγραμμα του MAD TV.

Δορυφορικά
Το Σάββατο 25 Οκτωβρίου 1997 ξεκίνησε να μεταδίδεται σε ολόκληρη την Ευρώπη μέσω του δορυφόρου Eutelsat στο Hotbird 3. Το πρόγραμμά του μεταδίδεται και ζωντανά, μέσω επίγειων αναμεταδόσεων και καλωδιακών δικτύων στη Βόρεια Μακεδονία (Telekabel), στην Αλβανία, στη Βουλγαρία (A1 Bulgaria και Vivacom), στην Κύπρο και στην Αυστραλία, ενώ στην Ελλάδα είναι διαθέσιμος στις πλατφόρμες της COSMOTE TV (θέση 601) και της NOVA (θέση 601).

Άλλα δορυφορικά τηλεοπτικά κανάλια
MAD Greekζ
132px|thumb|right|Το λογότυπο του MAD Greekζ.
Το MAD Greekζ είναι μουσικό συνδρομητικό τηλεοπτικό κανάλι που ξεκίνησε στις 12 Σεπτεμβρίου 2008, ως spin-off του μητρικού με βιντεοκλίπ από το ελληνικό ρεπερτόριο. Περιλαμβάνει διάφορα διαδραστικά χαρακτηριστικά για τους τηλεθεατές και διαγωνισμούς. Το κανάλι είναι διαθέσιμο μόνο από τη συνδρομητική πλατφόρμα της NOVA η οποία προστέθηκε στο όνομα του καναλιού από το 2013 λειτουργώντας ως nova MAD Greekζ.

MAD Viral
132px|right|thumb|Το λογότυπο του καναλιού όταν ονομαζόταν MAD Hits (2011-2019).
Το MAD Viral είναι ένα μουσικό κανάλι γενικού ρεπερτορίου που μεταδίδει τις μεγαλύτερες επιτυχίες, ελληνικές και ξένες, από όλα τα μουσικά είδη και εκπέμπει 24 ώρες το 24ωρο.

Το κανάλι ξεκίνησε στις 3 Οκτωβρίου 2011 ως MAD Hits και στις 9 Δεκεμβρίου 2019 πήρε την σημερινή του ονομασία και είναι διαθέσιμο μόνο από τη συνδρομητική πλατφόρμα του COSMOTE TV.

MAD World
132px|right|thumb|Το λογότυπο του MAD World.
Το MAD World είναι η διεθνής υπηρεσία του ομότιτλου καναλιού για τους Έλληνες ομογενείς. Ξεκίνησε το Δεκέμβριο του 2005 μέσω της UBI World TV με όλα τα είδη της Ελληνικής μουσικής (ποπ, χιπ χοπ, ροκ, κ.λπ.) "rockumentaries" (ροκ ντοκιμαντέρ για διάσημους Έλληνες καλλιτέχνες) και καθημερινές ζωντανές εκπομπές για τις εκδηλώσεις που πραγματοποιούνται στην Ελλάδα, σε αντίθεση με τον ομόλογό του στην Ελλάδα, που μεταδίδει και ξένα video clips.

Blue
132px|right|thumb|Το λογότυπο του Blue.
Το Blue ήταν ένα μουσικό κανάλι που ξεκίνησε να εκπέμπει στη Βόρεια Αμερική από τον Ιούλιο του 2006 σε συνεργασία με τον ΑΝΤ1. Έδωσε πρόσβαση σε μια μεγάλη βιβλιοθήκη με 17.000 videoclip, 70.000 τραγούδια και υλικό από live συναυλίες για πάνω από 1.000 ώρες. Τον Απρίλιο του 2010 απομακρύνθηκε από την πλατφόρμα της Dish Network και αργότερα ξεκίνησε στην πλατφόρμα της World Media. Τον Ιούλιο του 2011 σταμάτησε οριστικά να λειτουργεί.

Εγκαταστάσεις
Οι εγκαταστάσεις του MAD στην Παλλήνη, εκτείνονται σε 1.100 τετραγωνικά μέτρα, με τρία στούντιο, τρικάμερο σύστημα λήψης, ένα αναλογικό και τέσσερα ψηφιακά μοντάζ, αυτοματοποιημένο control room, master control, continuity room και ξεχωριστό τμήμα γραφικών.

Δείτε επίσης
Studio+
Goody's

Παραπομπές

Εξωτερικοί σύνδεσμοι
Επίσημη ιστοσελίδα MAD

Κατηγορία:Μέσα Μαζικής Ενημέρωσης της Αθήνας
Κατηγορία:Ιδιωτικοί τηλεοπτικοί σταθμοί περιφερειακής εμβέλειας (Αττική)
Κατηγορία:Μουσικοί τηλεοπτικοί σταθμοί
Κατηγορία:Kouris Media Group
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 1996